Landsrettens dom om overtrædelse af færdselsloven stadfæstet
Ret: Højesteret (3. instans)
Faggruppe: Straffesag — Bødesag
Sagsemner: Færdsel;

/

Pligt til at vise kørekort til politiet  

Sag 85/2022

Dom afsagt den 16. marts 2023

Anklagemyndigheden
mod
Tiltalte

Pligten til at vise kørekort til politiet i forbindelse med kontrol indebærer også pligt til
midlertidigt at udlevere kørekortet til politiet

Tiltalte var i by- og landsret fundet skyldig i at have ført personbil med en overskridelse af den
tilladte hastighed. Han var endvidere fundet skyldig i efter at være bragt til standsning at have
undladt på forlangende at vise sit kørekort til politiet. Landsretten lagde i den forbindelse til
grund, at Tiltalte foreviste politiassistenten forsiden af kørekortet, idet han dog skjulte de sidste
fire cifre af sit personnummer, og afviste at overgive kørekortet til politiassistenten. Landsretten
straffede Tiltalte med en bøde på 4.000 kr.

For Højesteret angik sagen, om Tiltalte med rette var straffet for at have undladt at vise sit
kørekort til politiet (færdselslovens § 56, stk. 1, 2. pkt.), og om der var grundlag for at nedsætte
bøden.   

Højesteret fastslog, at pligten til på politiets forlangende at vise kørekort indebærer, at føreren
skal give politiet adgang til kørekortets oplysninger og mulighed for at undersøge kørekortet
med henblik på bl.a. kontrol af kortets gyldighed og ægthed, og at føreren som led heri er
forpligtet til midlertidigt at udlevere kørekortet til politiet. Højesteret udtalte desuden, at der ikke
var grundlag for at nedsætte bøden.   

Højesteret stadfæstede dermed landsrettens dom.

 



/